Kaout a rê, ouspen, an tu da gelenn ar vugale vihan hag ar zoudarded a c'honeze dre e zousder hag e garante. Dont a reas c'hoant d'ezan, da seiz vla ha daou-ugent, da vont da brezek ar fe da vro ar baganed; mont a reas war an hent; mes ar Werc'hez, en Marseilh, a roas d'ezan da anaout e oa gwell d'ezan dizrei da Varselon. Adalek neuze, e vue ne oe nemet eur burzud; ar vag a oa enni o tizrei eus Marseilh, a oe dare d'ezi bezan goueledet, ken fall oa ar mor; ar zant a reas sin ar groaz hag an avel a gouezas, hag ar mor a deuas sioul. Pa zizroas da Varselon, an holl a oe laouen hag a vinnigas Doue; ar beorien, dreist-oll, a ouele o welet o zad.